Asianajaja sanoo IS:lle, että yleensä tähän kostoon sortuvat erotilanteessa lasten äidit.

Ilta-Sanomat kertoi eilen huoltajuusriidoista, joissa lapset ovat joutuneet eroavien vanhempiensa rajujen riitojen pelinappuloiksi.

Suomen käräjäoikeuksissa käsitellään vuosittain 1800–2000 huolto- ja tapaamisriitaa.

Kaikkein julminta, mitä lapsi voi joutua kokemaan, on vieraannuttaminen tapaamisoikeuden saaneesta vanhemmasta, sanoo perheoikeuteen erikoistunut asianajaja IS:lle.

Vieraannuttamisen takana on lähivanhempi, joka on asianajajan kokemuksen mukaan yleensä äiti. Etävanhempana oleva isä ei saa äidin toiminnan seurauksena tavata lapsiaan.

” Lähivanhemmalla suomeksi sanottuna ”viiraa päästä”.

Suomessa vieraannuttamista ei ole toistaiseksi kriminalisoitu. Aloitteita on tehty, mutta asia ei ole edennyt. Paineet kriminalisointiin asianajajan mukaan kasvavat.

Asianajajan mukaan lähivanhemmalla suomeksi sanottuna ”viiraa päästä”, mutta sen osoittaminen on äärimmäisen vaikeaa.

Vanhempi menettää yhteyden lapseen jopa ikuisiksi ajoiksi

IS:n haastattelema asianajaja kertoo, että etävanhempana oleva isä on helppo saada tilanteeseen, joka vain pahentaa asioita. Äiti voi löytää viikonlopun jälkeen lapsensa kankusta punaisen läiskän, joka hänen mielestään on selvä merkki lapsen seksuaalisesta hyväksikäytöstä. Äiti tekee ilmoituksen viranomaiselle, ja tutkinta on aina käynnistettävä. Lopputulos on, että isä ei saa taas viikkokausiin tavata lastaan.

Jos ilmianto ei johda mihinkään, voi isä tehdä kunnianloukkauksesta tutkintapyynnön.

” Tapausten määrä vain kasvaa.

Vieraannuttamisesta on asianajajan mukaan useita esimerkkejä. Niiden taustalla on äidin patologinen viha lasten isää kohtaan. Syitä vain ei saada selville. Vieraannuttajavanhemmat ovat asianajan mukaan yleensä erittäin ovelia ja älykkäitä.

Asianajajan mukaan vieraannuttamistapauksissa oikeuslaitos on hampaaton. Hänen kokemuksensa mukaan tapausten määrä vain kasvaa, ja seuraus on, että toinen vanhemmista menettää yhteyden lapseensa mahdollisesti ikuisiksi ajoiksi.

Alla on kuvaus erään ex-parin kiistasta. Kiista muuttui sirkukseksi, joka sai lastenkin kannalta hyvin ikäviä piirteitä. Kiistaa on käsitelty oikeudessa eteläisessä Suomessa.

Äiti halusi sulkea isän pois, isä kiristi passeilla ja esti matkat

Äiti halusi kolmen alaikäisen lapsen huoltajuuden itselleen, mutta isä piti kiinni yhteishuoltajuudesta.

Yhteiselo oli ollut vuosikaudet riitaisa, ja äiti halusi sulkea lasten isän pois lastensa elämästä. Äiti venkoili oikeuden kanssa ja oikeuskäsittelyä jouduttiin siirtämään useita kertoja.

Isä kiristi äitiä puolestaan lasten passeilla ja esti yhteiset matkat.

Tapaamiset vuosia kestäneen huoltajuusriidan aikana sujuivat vaihtelevasti. Äiti ei uskonut lapsia isän hoitoon, koska hänen mielestään isä ei pärjää lasten kanssa kokonaista viikkoa.

Riidat johtivat oikeuskäsittelyyn, josta tuli tiukat aikataulut. Isän tapaamisoikeutta leikattiin. Aiemmin hän sai pitää lapsia kokonaisen viikon luonaan, mutta uuden ratkaisun mukaan torstaista tiistaiaamuun.

Oikeuden päätöksen mukaan isä joutui tinkimään lastensa tapaamisajoista jonkin verran, mutta oikeus kuitenkin totesi, että lasten kehityksen kannalta yhteishuoltajuus on hyvä asia.

Täydellistä vuoroviikkoasumista oikeus ei pitänyt mahdollisena riitelevien vanhempien vuoksi. Vanhempien asunnot ovat melko lähellä toisiaan, mutta tapaamiset on oikeuden ratkaisun mukaan hoidettava niin, etteivät vanhemmat kohtaa toisiaan.

Tapaamispäätökseen on kirjattu tarkoin, milloin lapset ovat missäkin. Isänpäivänä ollaan isän luona ja äitienpäivänä äidin luona.

Vanhemmat eivät pysty keskustelemaan juuri mistään sopuisasti ja syyttelevät toisiaan.

Erityisesti lasten kouluasiat ovat hiertäneet vanhempien välejä. Kaikki koulujen loma-ajat on myös jaettu etukäteen.